**CONSIDERAȚII PRIVIND SUSȚINEREA ȘEDINȚELOR FORURILOR DE CONDUCERE, A COMISIILOR ȘI GRUPURILOR DE LUCRU OAR  PRIN MIJLOACE DE COMUNICARE LA DISTANȚĂ**

1. **Consiliul Național/ Consiliul de conducere teritorial**
2. **Consiliul Național**

***a) Cadrul legal***

Consiliul național (CN) este forul de conducere al Ordinului Arhitecților din România (OAR) care coordonează activitatea Ordinului între reuniunile Conferinței Naționale[[1]](#footnote-1), fiind reglementat prin art. 30 din Legea nr. 184/2001 privind organizarea și exercitarea profesiei de arhitect, republicată, cu modificările și completările ulterioare (Legea nr. 184/2001) și art. 29-31 din Regulamentul de funcționare și organizare al OAR (ROF).

***b) Referitor la organizarea ședințelor CN***

Cu privire la ședințele Consiliului național, din cercetarea art. 31 alin. (1) și (3) din ROF[[2]](#footnote-2) deducem că acesta se întrunește trimestrial în ședințe ordinare, iar, ori de câte ori este nevoie, în ședințe extraordinare. Precizăm că atât în cadrul ședințelor ordinare cât și al celor extraordinare, Consiliul național are dreptul de a analiza și decide asupra tuturor aspectelor care sunt de competența sa, prevăzute în mod expres și limitativ în art. 30 din ROF.

Convocarea ședințelor se realizează prin grija Președintelui Ordinului și a Colegiului director, conform art. 31 din ROF. Şedinţa CN, atât cea ordinară, cât și cea extraordinară,  este considerată statutară în prezenţa majorităţii simple a membrilor Consiliului naţional, cu excepţia şedinţei de alegere a membrilor Colegiului director, caz în care cvorumul este de cel puţin două treimi din numărul membrilor.[[3]](#footnote-3)

Cât privește spațiul de desfășurare a ședinței CN, având în vedere specificul activității acesteia, ce implică un proces decizional în care membrii prezenți se exprimă prin vot deschis sau secret (folosind buletine de vot),  **deducem că deși nu este prevăzut în mod explicit, în condiții obișnuite, Consiliul național se întrunește într-un spațiu fizic care permite realizarea dezbaterilor în condiții optime, precum și efectuarea scrutinului cu buletine de vot în condițiile prevăzute de ROF.**

Cât privește posibilitatea desfășurării ședințelor CN în spații fizice pe durata stării de urgență, instituită pe teritoriul României începând cu data de 16 martie 2020, prin decretul nr. 195/16.03.2020 și prelungită ca efect al adoptării Decretului nr. 240/14.04.2020, considerăm că o astfel de ședință nu este posibilă, deoarece întrunirile, mai ales cele care implică participarea a peste 100 de persoane, cum este cazul ședintelor CN, prezintă un grad ridicat de răspândire a infecției COVID-19.

Astfel, cercetând specificul reuniunii CN care presupune participarea unui număr mare de persoane, dintre care unele aflate în categoriile cu risc ridicat de îmbolnăvire, opinăm că desfășurarea ședinței în spații fizice nu poate fi realizată, întrucât aceasta ar încălca dispozițiile art. 84 din Anexa nr. 1 din Decretul nr. 240/2020 care prevede că organele de conducere ale profesiilor de avocat, notar public, executor judecătoresc, precum și **ale celorlalte profesii (n.a: inclusiv a profesiei de arhitect)** au obligația de a lua măsurile care se impun pentru asigurarea desfășurării optime a activității, cu respectarea regulilor de disciplină sanitară stabilite de autoritățile cu atribuții în domeniu, inclusiv prin hotărârile Comitetului Național privind Situațiile Speciale de Urgență, urmărind cu prioritate asigurarea prevenției și reducerea riscului de îmbolnăvire.

**Art. 84 din Anexa nr. 1 din Decretul 240/14.04.2020:**

*(1) Autoritățile și instituțiile publice stabilesc măsurile care se impun pentru asigurarea desfășurării optime a activității, cu respectarea regulilor de disciplină sanitară stabilite de autoritățile cu atribuții în domeniu, inclusiv prin hotărârile Comitetului Național privind Situațiile Speciale de Urgență, urmărind cu prioritate asigurarea prevenției și reducerea riscului de îmbolnăvire.*

*(2) Dispozițiile* alin. (1) *se aplică și organelor de conducere ale profesiilor de avocat, notar public, executor judecătoresc, precum și ale celorlalte profesii.*

Menționăm că Decretul privind instituirea stării de urgență pe teritoriul României are caracter normativ, iar legislația în vigoare prevede o ierarhie a acestora în funcție de importanța relațiilor sociale reglementate și în funcție de locul autorității emitente în rândul autorităților publice. Astfel, ierarhia actelor normative determină forța juridică a acestora.

În acest context, Decretele privind instituirea și prelungirea stării de urgență pe teritoriul României întrunesc trăsăturile unor acte normative superioare Legii nr. 184/2001 și ROF, prin urmare acestea se aplică prioritar.

**c) *Organizarea ședințelor CN prin mijloace tehnice care permit comunicarea la distanță***

Având în vedere importanța atribuțiilor acestui for de conducere care joacă un rol determinant în activitatea Ordinului și a membrilor săi, constatăm că anularea întrunirilor sale pentru o perioadă nedeterminată ori amânarea convocării în situațiile în care se impune aceasta pot conduce la apariția unor blocaje în exercitarea profesiei de arhitect.

O posibilă soluție pentru rezolvarea acestei situații neprevăzute reiese din interpretarea dispozițiilor art. 51 alin. (2) din Anexa nr. 1 la Decretul nr. 195/2020 și al art. 84 alin. (2) din anexa nr. 1 la Decretul nr. 240/2020, în temeiul cărora organele de conducere ale Ordinului pot dispune, chiar prin derogare de la reglementările curente, măsurile necesare pentru desfășurarea activității în condiții optime.

Prin desfășurarea activității în condiții optime, în contextul ședințelor CN se înțelege asigurarea unui cadru propice atât pentru realizarea dezbaterilor subiectelor și  documentelor propuse, cât și exercitarea dreptului de vot în condiții similare prevederilor legale aplicabile.

Astfel, având în vedere atribuțiile Președintelui Ordinului, rolul acestuia în activitatea Ordinului precum și implicarea sa în activitatea de pregătire și susținere a ședinței CN, considerăm că, pe durata stării de urgență în care forurile nu se pot întruni fizic din motive independente de acestea, ca urmare a unor măsuri impuse de autoritățile publice centrale, Președintele Ordinului, cu avizul Colegiului director, în temeiul art. 31 alin. (3) coroborat cu art. 84 alin. (2), poate convoca Consiliul Național și dispune desfășurarea ședințelor sale în mediul online.

***d) Condiții reglementare de desfășurarea a ședinței prin mijloace electronice***

În situația în care se consideră oportună susținerea ședințelor CN în mediul virtual, considerăm că acestea se pot desfășura și prin mijloace de comunicare la distanță, în timp real, precum și prin corespondență electronică în interval de timp limitat, având în vedere următoarele aspecte:

- asigurarea condițiilor necesare pentru confirmarea identității participantului, cu posibilitatea de efectuare a apelului nominal prin mijlocul de comunicare;

- posibilitate de partajare a ecranului și a documentelor;

-  asigurarea nivelului adecvat de confidențialitate a comunicației și, dacă este cazul, a votului;

- asigurarea înregistrării și consemnării dezbaterilor și deciziilor;

- posibilitatea de exercitare a votului prin mijloace digitale, inclusiv prin corespondență, sau exercitarea semnăturii digitale pentru semnarea documentelor.

În legătură cu desfășurarea votului, precizăm că acest drept poate fi exercitat numai de către membrii cu drept de vot, fiecare dintre aceștia având posibilitatea exprimării opțiunii sale o singură dată pentru fiecare decizie supusă adoptării. În plus, în condițiile exercitării votului deschis, precizăm că mijloacele electronice utilizate pentru exercitarea votului trebuie să permită identificarea persoanei votante, cu votul exprimat, în timp ce în cazul exprimării votului secret, identitatea votantului trebuie să râmână necunoscută.

De asemenea, considerăm că în această situație, convocarea ședințelor se poate face și în scris, prin Hotărârea de convocare care va conține mențiunea expresă privind desfășurarea întrunirii prin mijloace de comunicare la distanță, cu precizarea datei, orei, ordinii de zi, modalității de desfășurare și dacă este cazul, a locului de desfășurare și a modalităților recomandate de acces.

Cu privire la celelalte aspecte privind desfășurarea ședințelor CN, apreciem că acestea rămân neschimbate.

 **2. Ședințele Consiliilor Teritoriale**

Din analiza dispozițiilor Regulamentului de Organizare și funcționare al Ordinului Arhitecților din România precum și a celor din Regulamentul cadru privind înființarea și organizarea Filialelor Teritoriale ale Ordinului, observăm că în ceea ce privește convocarea și susținerea ședințelor Consiliului Național și Consiliului de conducere teritorial al Filialelor, aceste acte normative stabilesc în mod similar modul de desfășurare a activității celor două foruri de conducere. Pentru aceste motive, apreciem că prin analogie, explicațiile de mai sus sunt aplicabile și pentru organizarea ședințelor Consiliilor de conducere teritoriale.

**II. Colegiul director (CD)**

1. **Colegiul director Național**
2. ***Cadrul legal***

Colegiul director reprezintă forul de conducere al OAR care coordonează activitatea curentă a Ordinului, fiind reglementată prin art. 32 din Legea nr. 184/ 2001 precum și art. 32-34 din ROF.

1. **Organizarea ședințelor CD**

Pentru început, subliniem că ședințele Colegiului director pot fi ordinare sau extraordinare.[[4]](#footnote-4) Astfel, din cuprinsul art.34 din ROF, constatăm că ședințele ordinare sunt cele susținute lunar la convocarea Președintelui Ordinului cu minim 5 zile înainte, în timp ce cele extraordinare pot fi întrunite ori de câte ori este necesar, la convocarea președintelui, din inițiativă proprie sau la cererea a cel puțin 4 dintre membrii CD.

Cu privire la modul de desfășurare al ședințelor CD, observăm că, din interpretarea *per a contrario a* dispozițiilor  art. 34 alin. (4) din ROF care reglementează că, doar în cazurile expres prevăzute, prin excepție de la regula generală,  ședințele CD pot fi susținute online, deducem că, în mod obișnuit, atât ședința ordinară, cât și cea extraordinară a CD trebuie să se întrunească într-un spațiu fizic.

*Art. 34 alin. (4) din ROF: Fac excepţie de la prevederile alin. (3) cazurile de urgenţă care impun adoptarea unei hotărâri, situaţie în care membrii Colegiului director sunt consultaţi telefonic, votul va fi transmis şi în scris, în format electronic, iar ordinea de zi va cuprinde un singur punct.*

Cu toate acestea, având în vedere măsurile de combatere a  răspândirii epidemiei COVID-19, conform cărora se recomandă evitarea contactului cu alte persoane[[5]](#footnote-5), a restricțiilor de circulație impuse prin Ordonanțele militare, precum și a dispozițiilor privind măsurile speciale de protecție a persoanelor de peste 65 de ani[[6]](#footnote-6), **considerăm că organele de conducere ale Ordinului, în temeiul art. 84 alin. (2) din Decretul nr. 240/2020, pot stabili măsurile necesare pentru asigurarea desfășurării activității în condiții optime, cu respectarea regulilor de disciplină sanitară stabilite de autoritățile cu atribuții în domeniu.**

Cu privire la organul de conducere abilitat pentru a lua măsurile necesare pentru asigurarea desfășurării ședințelor CD în condiții optime, cu respectarea măsurilor sanitare instituite, opinăm că acesta este Președintele Ordinului, în temeiul art. 38 alin. (2) lit. a) coroborat cu art. 34 alin. (3) din ROF.

*Art. 38 alin. (2) Președintele Ordinului coordonează întreaga activitate a Ordinului și are următoarele atribuții principale: a) convoacă Colegiul director, Consiliul național, conduce ședințele și duce la îndeplinire hotărârile adoptate;*

*art. 34 (3) Ședințele sunt convocate cu cel puțin 5 zile înainte, iar convocarea va cuprinde locul, data, ora de desfășurare, ordinea de zi stabilită și materialele supuse dezbaterii și aprobării.*

Astfel, având în vedere atribuțiile colegiului director descrise în art. 33 din ROF precum și că potrivit art. 34 alin. (6) din ROF[[7]](#footnote-7) hotărârile acestuia sunt adoptate prin vot deschis exprimat de majoritatea simplă a membrilor prezenți, considerăm că ședințele Colegiului director pot fi susținute, pe parcursul menținerii stării de urgență în mediul online. După cum am precizat și cu ocazia analizării situațiilor similare privitoare la forurile de conducere superioare, mijloace tehnice care asigură cadrul necesar pentru desfășurarea dezbaterilor în condiții optime trebuie să permită participarea simultană a tuturor persoanelor participante (membrii CD, secretarul general sau alte persoane invitate potrivit art. 34 alin.(5), teza a doua[[8]](#footnote-8)), identificarea persoanelor participante, posibilitatea exprimării votului deschis și, în același timp, să asigure securitatea canalului de comunicare.

Prin urmare, în condițiile în care se agreează desfășurarea ședințelor CD în mediul on-line, observăm că atât conținutul convocării prevăzut la art. 34 alin. (3) din ROF[[9]](#footnote-9), cât și modalitatea de atestare a participării membrilor la dezbateri au nevoie să fie adaptate.

În situația în care organele de conducere OAR hotărăsc comutarea susținerii ședințelor CD în mediul online, ca măsură necesară pentru prevenirea răspândirii COVID-19, opinăm că acestea vor trebui să precizeze prin actul de convocare a ședințelor că ședința se va ține în mediul online. Elementele necesare care permit accesul la întrunirea online (incluzând nume utilizator, parola sau adresa de acces, dacă este cazul) pot fi transmise ulterior convocării, în timp util.

Cât privește prezența persoanelor la dezbateri, constatăm că în mod obișnuit aceasta se atestă prin lista de prezență semnată de către membrii participanți. În lipsa întocmirii efective a acestei liste, atât timp cât aceasta nu este reglementată în mod expres, considerăm că declararea prezenței de către fiecare membru în parte, însoțită de menționarea acestui fapt în procesul-verbal al ședinței, este suficient pentru ca președintele împreună cu secretarul de ședință să confirme participarea membrilor, stabilirea cvorumului și declararea ședinței CD statutară.

Menționăm că, în situația desfășurării ședințelor online, celelalte reglementări cu privire la activitatea Colegiului Director rămân neschimbate.

1. **Colegiul director teritorial**

Colegiul director teritorial este guvernat de prevederile art. 34-38 din Regulamentul Cadru.

Din analiza dispozițiilor mai sus menționate, observăm că atât atribuțiile, cât și modul de desfășurare al ședințelor Colegiului director teritorial corespund Colegiului director național. Prin urmare, constatăm că soluția și considerentele referitoare la cel din urmă for de conducere sunt valabile și în cazul ședințelor Colegiilor directoare teritoriale din cadrul Filialelor OAR.

Precizăm că soluția propusă este corespunzătoare dispozițiilor Regulamentului cadru, urmând ca acestea să se completeze cu prevederile Regulamentelor de organizare și funcționare proprii ale filialelor.

**III. Comisia națională de disciplină și Comisiile teritoriale de disciplină**

Comisia națională de disciplină este reglementată prin dispozițiile art. 39 și art. 40 din Legea nr. 184/2001,  art. 112-122 din ROF și Hotărârea Consiliului Național nr. 551/24.02.2006 privind Codul de procedură privind activitatea jurisdicțională a comisiilor de disciplină ale filialelor teritoriale și cea a Ordinului, numită în continuare Hotărârea CN nr. 551/24.02.2006, în timp ce, activitatea comisiilor teritoriale de disciplină este guvernată de   art. 39 și art. 40 din Legea nr. 184/2001, art. 123-134 din ROF și Hotărârea CN nr. 551/24.02.2006.

Din analiza sistematică a dispozițiilor incidente privitoare la modul de desfășurare a activității specifice Comisiilor de disciplină, atât la nivel național cât și teritorial, **constatăm că întrunirea ședințelor în mediul online nu este posibilă**, această soluție fiind justificată prin următoarele argumente:

În primul rând, pentru soluționarea justă a cauzelor deduse judecății, precizăm că membrii completului de judecată trebuie să aibă acces la dosarele cauzelor, însă observăm că acest fapt nu este posibil în contextul susținerii ședințelor în mediul online, deoarece, conform art. 109 și 120 din ROF[[10]](#footnote-10), dosarele cauzelor sunt păstrate prin arhivare în format fizic. În acest context, constatăm că lipsa unei arhive electronice în care documentele cauzelor aflate pe rolul comisiilor de disciplină să poată fi puse la dispoziția membrilor completurilor de judecată și a părților reprezintă un impediment material  în organizarea ședințelor la distanță.

În al doilea rând, conform art. 13 alin. (1)  din anexa nr. 1 la Hotărârea CN nr. 551/24.02.2006, ședința completului de judecată nu este publică. Evidențiem că prin caracterul nepublic al ședinței se înțelege că activitatea de judecată poate avea loc numai cu participarea părților implicate în cauza aflată pe rol, care pot fi însoțite de către un alt arhitect sau un avocat în baza art. 11 din anexa nr. 1 la Hotărârea CN nr. 551/24.02.2006 privind asistarea părților și a membrilor completului de judecată, fără participarea publicului.

Prin urmare, având în vedere că prin  mutarea ședințelor în mediul online, **membrii completului nu pot verifica efectiv dacă cei care au acces la ședința de judecată nu se află în compania altor persoane străine de cauza dedusă judecății,** apreciem că lipsa controlului privind publicitatea ședinței de judecată reprezintă un viciu grav care, în temeiul art. 40 alin. (5) din Legea nr. 184/2001 coroborat cu art. 174 și 176 din legea nr. 134/2010 privind Codul de procedură civilă, republicată, cu modificările și completările ulterioare, poate atrage nulitatea totală sau parțială a actelor de procedură efectuate.

*Art. 40 din Legea nr. 184/2001*

*(5) Procedura judecării abaterilor este prevăzută în Regulamentul Ordinului Arhitecţilor din România şi se completează cu prevederile Codului de procedură civilă.*

***Art. 174 din Codul de procedură civilă:***

*(1) Nulitatea este sancțiunea care lipsește total sau parțial de efecte actul de procedură efectuat cu nerespectarea cerințelor legale, de fond sau de formă.*

*(2) Nulitatea este absolută atunci când cerința nerespectată este instituită printr-o normă care ocrotește un interes public.*

*(3) Nulitatea este relativă în cazul în care cerința nerespectată este instituită printr-o normă care ocrotește un interes privat.*

*Art. 176 Nulitatea nu este condiționată de existența unei vătămări în cazul încălcării dispozițiilor legale referitoare la:*

***5. publicitatea ședinței de judecată;***

Cu toate acestea, menționăm că potrivit art. 62 din Anexa nr. 1 la Decretul nr. 240/2020, prescripțiile și termenele de decădere, de orice fel, înclusiv cele care decurg din rapoartele juridice deduse judecății Comisiei de disciplină, nu încep să curgă, iar dacă au început să curgă, se suspendă pe toată durata stării de urgență.

*Art. 62 din Anexa nr. 1 la Decretul nr. 240/2020: Prescripțiile, uzucapiunile și termenele de decădere de orice fel, altele decât cele prevăzute la art. 63 alin. (12), nu încep să curgă, iar, dacă au început să curgă, se suspendă pe toată durata stării de urgență, dispozițiile 2532 pct. 9 teza a II-a din Legea nr. 287/2009 privind Codul civil sau alte dispoziții legale contrare nefiind aplicabile*

Așadar, ținând cont de recomandările autorităților publice abilitate privind limitarea răspândirii epidemiei COVID-19 precum și imposibilitatea susținerii ședințelor comisiilor de disciplină în mediul online, dar și urmărind exemplul instanțelor de judecată a căror activitate a fost suspendată, cu excepția cazurilor urgente, considerăm că în temeiul art. 84 din Decretul nr. 240/2020, organele de conducere OAR pot suspenda în mod justificat activitatea comisiilor de disciplină.

* 1. **Comisiile de cenzori**

Din interpretarea sistematică a dispozițiilor incidente privitoare la modul de desfășurare a activității specifice Comisiilor de cenzori, atât la nivel național cât și la nivel teritorial, **constatăm că întrunirea ședințelor în mediul online nu este posibilă**, această soluție fiind justificată prin următoarele argumente:

În primul rând, pentru îndeplinirea atribuțiilor prevăzute la art. 41 din ROF, comisia de cenzori trebuie să poată accesa documentele contabile ale Ordinului/Filialei.

Observăm că, pe perioada stării de urgență, acest lucru nu este posibil întrucât documentele contabile sunt pătrate în arhiva fizică de la sediul Ordinului, conform prevederilor Legii contabilității nr. 82/1991, republicată cu modificările și completările ulterioare.

*Art. 25 din Legea contabilității:*

*(1)Registrele de contabilitate obligatorii şi documentele justificative care stau la baza înregistrărilor în contabilitatea financiară* ***se păstrează în arhiva persoanelor prevăzute la*** [***art. 1***](https://sintact.ro/#/dokument/16777999?unitId=art(1)&cm=DOCUMENT)***[[11]](#footnote-11)*** *timp de 10 ani, cu începere de la data încheierii exerciţiului financiar în cursul căruia au fost întocmite, cu excepţia statelor de salarii, care se păstrează timp de 50 de ani.*

*(2)Prin excepţie de la prevederile alin. (1) se pot stabili, în mod justificat, prin ordin al ministrului economiei şi finanţelor, registrele de contabilitate şi documentele justificative care se păstrează timp de 5 ani.*

Precizăm că în lipsa unei arhive electronice care să confere membilor comisiei de cenzori posibilitatea de a verifica și analiza documentele contabile ale Ordinului/Filialei, constatăm că ședința Comisiei de cenzori poate fi desfășurată numai într-un spațiu fizic, cu consultarea registrelor contabile.

Prin urmare, având în vedere restricționarea legală privind organizarea întrunirilor, în temeiul art. 84 alin. (2) din Decretul nr. 240/2020 privind prelungirea stării de urgență, coniderăm temeinică și legală suspendarea/anularea ședinețelor comisiei de cenzori de către organele de conducere.

1. ***Grupurile de lucru ale OAR***

Grupurile de lucru la nivel național sunt guvernate de art. 36 din ROF[[12]](#footnote-12) și dispozițiile Hotărârii Consiliului Național nr. 1681/29.09.2014 pentru aprobarea Regulamentului de înființare și organizare a grupurilor de lucru.

Grupurile de lucru la nivel teritorial sunt reglementate prin art. 36 din ROF, a regulamentelor proprii adoptate de Consiliile de conducere teritoriale în temeiul art. 32 alin. (1) lit. j[[13]](#footnote-13) din Regulamentul Cadru.

1. **Grupurile de lucru înființate la nivel național:**

Cât privește modul de organizare al ședințelor Grupurilor de lucru de la nivel național, din analiza art. 9 din Anexa nr. 1 la Hotărârea CN nr. 1681/29.09.2014 care reglementează funcționarea grupurilor de lucru, precum și din prevederile legale referitoare la activitatea curentă ale acestora, nu am identificat nicio precizare care să impună desfășurarea fizică a ședințelor acestora. Astfel, apreciem că, conform principiului *Ubi lex non distinguit, nec nos distinguere debemus,* nu trebuie să distingem, în demersul de interpretare a textului. Mai mult decât atât, practica GdL confirmă posibilitatea desfășurării ședințelor în format digital sau mixt (participarea virtuală doar a unora dintre membri, în cazul imposibilității prezenței fizice), în condiții optime.

Prin urmare, coordonatorul grupului de lucru are posibilitatea de a convoca ședința de lucru atât în spațiul fizic, cât și în spațiul virtual.

Precizăm că pentru susținerea ședințelor online, similar observațiilor făcute cu privire la modul de convocare a ședinței CD, coordonatorul grupului de lucru are obligația de a preciza acest aspect și în actul de convocare a ședinței de lucru. De asemenea, cu această ocazie sau la o dată ulterioară, însă înaintea începerii ședinței de lucru, apreciem că trebuie să se comunice atât membrilor cât și invitaților datele specifice, programul/aplicația folosită pentru susținerea întrunirii, însoțită de toate informațiile necesare privind accesarea conferinței online (date de acces precum un link sau nume de utilizator și parolă etc.)

În cazul în care deciziile la nivelul grupului de lucru se iau prin vot, considerăm că coordonatorul grupului de lucru, împreună cu secretarul acestuia, în temeiul art. 9 alin. (1) respectiv, art. 9 alin. (4), trebuie să asigure că mijloacele tehnice utilizate asigură respectarea următoarelor condiții:

* Toți membrii grupului și invitații pot accesa simultan aplicația
* Fiecare membru al grupului poate fi auzit în timp real de către restul membrilor
* Instrumentul online permite identificarea participanților
* Este posibilă exercitarea votului deschis (asigurarea identității între votul exercitat și votant)

Cât privește prezența persoanelor la dezbateri, constatăm că în mod obișnuit aceasta se atestă prin lista de prezență semnată de către membrii participanți. În lipsa întocmirii efective a acestei liste, atât timp cât aceasta nu este reglementată în mod expres, considerăm că declararea prezenței de către fiecare membru în parte, însoțită de menționarea acestui fapt în procesul-verbal al ședinței este suficient pentru ca vicepreședintele să confirme și consemneze în procesul verbal prezența membrului respectiv, în vederea stabilirii existenței cvorumului și declararea ședinței grupului de lucru statutară.

Referitor la activitatea grupurilor de lucru descrisă de art. 13 din ROF și art. 10 din Anexa nr. 1 la Hotărârea CN nr. 1681/29.09.2014 privind elaborarea documentelor supuse aprobării Conferinţei naţionale, specificăm că nici în acest caz nu se impune membrilor grupurilor de lucru întâlnirea fizică, activitățile respective putand fi realizate și de la distanță, prin intermediul mijloacelor de comunicare electronice.

1. **Privind grupurile de lucru înființate la nivel teritorial**

Cu referire la activitatea grupurilor de lucru înființate la nivel local, precizăm că obligația întrunirii lor într-un spațiu fizic se poate determina doar prin analiza Regulamentelor privind înființarea și organizarea grupurilor de lucru adoptate la nivelul fiecărei filiale.

1. Art. 30 alin. (1) din Legea nr. 184/2001: Între reuniunile Conferinţei naţionale, activitatea Ordinului va fi coordonată de Consiliul naţional, două treimi din numărul membrilor acestuia trebuind să fie arhitecţi cu drept de semnătură. [↑](#footnote-ref-1)
2. Art. 31 din ROF:

 *(1)Consiliul naţional se întruneşte în şedinţe ordinare, de regulă, trimestrial, la convocarea preşedintelui.*

*(3) Preşedintele poate convoca şedinţa Consiliului naţional ori de câte ori consideră necesar, cu avizul prealabil al Colegiului director. Preşedintele are obligaţia de a convoca Consiliul naţional în termen de 10 zile de la solicitarea scrisă a două treimi din numărul membrilor Colegiului director sau ai Consiliului naţional.* [↑](#footnote-ref-2)
3. În acest sens, a se vedea art. 31 alin. (5) din ROF: Şedinţa este considerată statutară în prezenţa majorităţii simple a membrilor Consiliului naţional, cu excepţia şedinţei de alegere a membrilor Colegiului director, la care cvorumul este de cel puţin două treimi din numărul membrilor. [↑](#footnote-ref-3)
4. Art. 34 alin. (1) din ROF: *Colegiul director se întruneşte în şedinţe, de regulă, lunar sau ori de câte ori este necesar, la convocarea preşedintelui Ordinului. Preşedintele are obligaţia de a convoca Colegiul director în termen de 7 zile de la solicitarea a 4 dintre membrii acestuia.* [↑](#footnote-ref-4)
5. În acest sens a se vedea dispozițiile art. 1 alin. (1) din Anexa nr. 1 la decretul nr. 240/2020:

 (1)Pe durata sării de urgență se interzic organizarea și desfășurarea:

 a) mitingurilor, demonstrațiilor, procesiunilor sau oricăror altor întruniri în spații deschise

 b) oricăror altor întruniri de natura activităților culturale, științifice, artistice, religioase, sportive, sau de divertisment, în spații închise. [↑](#footnote-ref-5)
6. În acest sens a se vedea dispozițiile art. 1 din Ordonanța militară nr. 4/ 29.03.2020:

*Art. 1(1) Circulația persoanelor care au împlinit vârsta de 65 de ani, în exteriorul locuinței/gospodăriei, este permisă și în afara intervalului orar 11,00-13,00 dacă aceasta se face pentru rezolvarea problemelor de natură medicală, precum tratamentele oncologice planificate, dializă etc., folosind mijloacele proprii de deplasare sau ale familiei/susținătorilor sau, după caz, mijloacele de transport sanitar special destinat.*

*(2) Pentru verificarea motivului deplasării în situațiile prevăzute la alin. (1) se prezintă o declarație pe propria răspundere completată în prealabil, care trebuie să cuprindă numele și prenumele, data nașterii, adresa locuinței, motivul și locul deplasării, data și semnătura.*

*(3) Circulația persoanelor prevăzute la alin. (1), în afara locuinței/gospodăriei, este permisă și în intervalul orar 20,00-21,00, dacă aceasta se face pentru a asigura nevoile animalelor de companie/domestice doar în proximitatea locuinței/ gospodăriei. Declarația pentru acest interval orar nu este necesară atunci când deplasarea se face în acest scop.*

*(4) Măsurile se aplică începând cu data publicării prezenței ordonanțe militare în Monitorul Oficial al României, Partea I.* [↑](#footnote-ref-6)
7. ROF: *Art. 34 alin. (6) Votul este deschis, iar hotărârile se adoptă cu majoritatea simplă a membrilor prezenţi, incluzând în aceasta şi votul preşedintelui.* [↑](#footnote-ref-7)
8. ROF: Art. 34 alin. (5) Şedinţa este considerată statutară în prezenţa majorităţii simple a membrilor săi. La şedinţă pot asista persoane invitate, fără drept de vot [↑](#footnote-ref-8)
9. ROF: Art. 34 alin. (3) Şedinţele sunt convocate cu cel puţin 5 zile înainte, iar convocarea va cuprinde locul, data, ora de desfăşurare, ordinea de zi stabilită şi materialele supuse dezbaterii şi aprobării [↑](#footnote-ref-9)
10. **Art. 109:Arhiva**

(1)Toate dosarele cauzelor aflate pe rolul comisiei teritoriale de disciplină, precum şi documentele cu caracter administrativ ale comisiei se vor arhiva prin grija secretarului comisiei, cu sprijinul secretariatului filialei.

(2)Comisia teritorială de disciplină ţine, prin grija secretarului său, următoarele registre:

a)registrul de procese-verbale şi rezoluţii ale şedinţelor administrative din plenul comisiei teritoriale de disciplină;

b) registrul general al cauzelor disciplinare, în care se înregistrează fiecare cauză şi se specifică fiecare sancţiune disciplinară dispusă

**Art. 120:Arhiva**

(1)Toate dosarele cauzelor aflate pe rolul Comisiei naţionale de disciplină, precum şi documentele cu caracter administrativ ale comisiei se vor arhiva prin grija secretarului comisiei, cu sprijinul secretariatului Ordinului.

(2)Comisia naţională de disciplină ţine, prin grija secretarului acestei comisii, următoarele registre:

a)registrul de procese-verbale şi rezoluţii ale şedinţelor în plen;

b)registrul general al cauzelor disciplinare, în care se înregistrează fiecare cauză şi se specifică fiecare sancţiune disciplinară dispusă [↑](#footnote-ref-10)
11. Art. 1 din Legea contabilității nr. 82/1991:

*(1) Societăţile comerciale, societăţile/companiile naţionale, regiile autonome, institutele naţionale de cercetare-dezvoltare, societăţile cooperatiste şi celelalte persoane juridice au obligaţia să organizeze şi să conducă contabilitatea financiară, potrivit prezentei legi.*

*(2) Instituţiile publice, asociaţiile şi celelalte persoane juridice cu şi fără scop patrimonial au obligaţia să organizeze şi să conducă contabilitatea financiară.* [↑](#footnote-ref-11)
12. RO**F:Art. 36 alin.** *(1)Grupurile de lucru sunt structuri care elaborează documente supuse avizării Colegiului director. După avizare, Colegiul director va supune documentele aprobării Consiliului naţional.*

*(2)Grupurile de lucru se formează prin libera adeziune a oricărui membru al Ordinului, în baza hotărârii Consiliului naţional, prin care se stabilesc componenţa acestora, misiunile şi perioada pentru care se formează.*

*(3)Preşedinţii filialelor teritoriale vor face parte din grupul de lucru al preşedinţilor constituit la nivelul Ordinului, care se va reuni în şedinţe trimestriale, convocate de preşedintele Ordinului* [↑](#footnote-ref-12)
13. Regulamentul Cadru: Art. 32 alin. (1) *Consiliul de conducere teritorial are următoarele atribuţii:*

*aprobă grupurile de lucru constituite la nivelul filialei şi regulamentele de organizare şi funcţionare a acestora;* [↑](#footnote-ref-13)